**EVALUAREA TEMATICĂ A**

**CONSILIULUI JUDEȚEAN TIMIȘ**

**PRIVIND IMPLEMENTAREA**

**STRATEGIEI NAŢIONALE ANTICORUPŢIE 2016 – 2020**

**Raport de evaluare**

**APRILIE 2019**

**I. INTRODUCERE**

* *Adresa fizică*: Localitatea Timișoara, str. Bd. Revoluției din 1989, nr. 17, cod. 300034, jud. Timiș
* *Adresa virtuală*: <http://www.cjtimis.ro>
* *Cadrul legal care reglementează activitatea instituţiei*:
* Lege nr. 215 din 23 aprilie 2001 - Legea administraţiei publice locale cu modificările și completările ulterioare;
* Legea nr. 393/2004 privind Statutul Aleşilor Locali, cu modificările şi completările ulterioare;
* Legea nr. 273/2006 a finanţelor publice locale, cu modificările şi completările ulterioare;
* Legea nr. 52/2003 privind transparenţa decizională în administraţia publică, cu modificările şi completările ulterioare;
* Legea nr. 544/2001 privind liberul acces la informaţiile de interes public, cu modificările şi completările ulterioare;
* Hotărârea Guvernului României nr. 878/2005 privind accesul publicului la informaţia privind mediul, cu modificările şi completările ulterioare;
* Legea nr. 213/1998 privind proprietatea publică şi regimul acesteia, cu modificările şi completările ulterioare;
* Legea nr. 350/2001 privind amenajarea teritoriului şi urbanismul, cu modificările şi completările ulterioare;
* Legea nr. 51/2006 a serviciilor comunitare de utilităţi publice, republicată, cu modificările şi completările ulterioare;
* Legea nr. 92/2007 a serviciilor de transport public local, cu modificările şi completările ulterioare;
* Ordonanţa Guvernului României nr. 43/1997 privind regimul drumurilor, republicată, cu modificările şi completările ulterioare;
* Ordonanţa de Urgenţă a Guvernului României nr. 162/2008 privind transferul ansamblului de atribuţii şi competenţe exercitate de Ministerul Sănătăţii către autorităţile administraţiei publice locale, cu modificările şi completările ulterioare;
* Legea nr. 98/2016 privind achiziţiile publice;
* Hotărârea Guvernului României nr. 385/2016 pentru aprobarea Normelor metodologice de aplicare a prevederilor referitoare la atribuirea contractului de achiziţie publică/acordului-cadru din Legea nr. 98/2016 privind achiziţiile publice;
* Legea nr. 99/2016 privind achiziţiile sectoriale;
* Legea nr. 100/2016 privind concesiunile de lucrări şi concesiunile de servicii;
* Legea nr. 176/2010 privind integritatea în exercitarea funcţiilor şi demnităţilor publice, pentru modificarea şi completarea Legii nr. 144/2007 privind înfiinţarea, organizarea şi funcţionarea Agenţiei Naţionale de Integritate, precum şi pentru modificarea şi completarea altor acte normative;
* Legea nr. 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei,cu modificările şi completările ulterioare Codul penal;
* Legea nr. 251/2004 privind unele măsuri referitoare la bunurile primite cu titlu gratuit cu prilejul unor acţiuni de protocol în exercitarea mandatului sau a funcţiei;
* Legea nr. 571/2004 privind protecţia personalului din autorităţile publice, instituţiile publice şi din alte unităţi care semnalează încălcări ale legii;
* Legea nr. 7/2004 privind Codul de conduită a funcționarilor publici, republicată;
* Legea nr. 477/2004 privind Codul de conduită a personalului contractual din autoritățile și instituțiile publice;
* Legea nr. 188/1999 privind Statutul funcționarilor publici, republicată, cu modificările și completările ulterioare.
* *Misiune / atribuţii/ competenţe*:

Consiliul Judeţean Timiș este autoritatea administraţiei publice locale pentru coordonarea activităţii consiliilor comunale, orăşeneşti şi municipale, în vederea realizării serviciilor publice de interes la nivelul judeţului Timiș.

Misiunea Consiliul Judeţean Timiș este dezvoltarea economico socială a județului și funcționarea serviciilor publice de interes județean, în condiții de legalitate, transparență, profesionalism și eficiență, în scopul îmbunătățirii vieții locuitorilor județului.

Principalele atribuţii ale consiliului judeţean sunt prevăzute la art. 91 din Legea nr. 215/2001 a administraţiei publice locale, republicată, cu modificările şi completările ulterioare.

Preşedintele Consiliului Judeţean este o autoritate administrativă executivă distinctă, stabilită de legiuitor, care asigură respectarea prevederilor Constituţiei, punerea în aplicare a legilor, a decretelor Preşedintelui României, a hotărârilor şi ordonanţelor Guvernului României, a hotărârilor consiliului judeţean, precum şi a altor acte normative.

Preşedintele Consiliului Judeţean Timiș şi consilierii judeţeni sunt aleşi locali care, în asigurarea liberului exerciţiu al mandatului lor, îndeplinesc o funcţie de autoritate publică.

Administraţia publică judeţeană este organizată şi funcţionează în temeiul principiilor descentralizării, autonomiei locale, deconcentrării serviciilor publice, eligibilităţii autorităţilor administraţiei publice locale, legalităţii şi al consultării cetăţenilor în soluţionarea problemelor locale de interes deosebit.

Raporturile dintre autorităţile administraţiei publice locale din comune, oraşe şi municipii şi autorităţile administraţiei publice de la nivel judeţean se bazează pe principiile autonomiei, legalităţii, responsabilităţii, cooperării şi solidarităţii în rezolvarea problemelor întregului judeţ.

În cadrul Consiliului Județean Timiş își desfășoară activitatea un număr de 188 persoane, dintre care:

• demnitari – 3;

• persoane cu funcții de conducere – 25

• persoane cu funcții de execuție – 160

Număr total poziţii/ funcţii prevăzute în statul de funcții al instituţiei: 267 dintre care:

o Nr. poziţii ocupate (la data de 31.12.2018): 188

o Nr. poziţii vacante (la data de 31.12.2018): 79

o Nr. funcţii de demnitate publică (la data de 31.12.2018): 3

o Nr. funcţii de conducere: 33 (25 ocupate, 8 vacante)

o Nr. femei în funcţii de conducere: 14

o Nr. bărbaţi în funcţii de conducere: 11

o Nr. funcţii de execuţie: 231 (160 ocupate, 71 vacante)

o Nr. femei în funcţii de execuţie: 108

o Nr. bărbaţi în funcţii de execuţie: 52

Misiunea de evaluare a constat în analiza chestionarului completat transmis de instituția evaluată în data de 11 aprilie 2019 și în desfășurarea vizitei la fața locului, în data de 16 aprilie 2019, la sediul instituției.

Temele de evaluare ce au făcut obiectul discuției au fost:

**(1)-** **conflictele de interese;**

**(2)- accesul la informații de interes public;**

**(3)- incompatibilități;**

**(4)- declararea cadourilor ;**

**(5)- protecția avertizorului în interes public.**

În plus, față de întrebările transmise prin chestionar, au fost abordate și teme privind transparența în procesul decizional, declarații de avere, pantouflage.

Echipa de evaluare a fost compusă din:

* domnul , consilier, Direcția Integritate, Bună Guvernare și Politici Publice, Ministerul Dezvoltării Regionale și Administrației Publice, reprezentant al platformelor de cooperare a administrației publice locale și centrale;
* doamna , consilier, Direcția Integritate, Bună Guvernare și Politici Publice, Ministerul Dezvoltării Regionale și Administrației Publice, reprezentant al platformelor de cooperare a administrației publice locale și centrale;
* doamna , inspector de integritate, Agenția Națională de Integritate, reprezentant al platformei autorităților independente și instituțiilor anticorupție;

Din partea Secretariatului Tehnic al SNA a participat doamna , personal de specialitate juridică asimilat judecătorilor și procurorilor în cadrul Direcţiei de Prevenire a Criminalităţii.

Din partea instituției au participat următoarele persoane:

* - Secretar al Județului
* - Administrator Public
* - director, Direcția Control Intern Managerial, Comunicații și Relații Interinstituționale
* - şef Serviciu, Serviciul Relații Extrene și Protocol
* - şef Birou,  Informare și Relații Publice
* - consilier superior, Compartimentul Monitorizare Monitor Oficial și Transparența Decizionala
* - consilier superior, Serviciul de Prevenire și Protecție
* - consilier superior, Consilier Etică - Serviciu Resurse Umane și Salarizare
* - consilier superior, Serviciu Resurse Umane, Organizare și Salarizare
* - consilier superior, Biroul Strategii, Relații Intituții Publice și Mediul de Afaceri
* - consilier superior, Biroul Strategii, Relații Intituții Publice și Mediul de Afaceri

**II. CONSTATĂRI**

Până la efectuarea misiunii de evaluare tematică, CJ Timiș a transmis Ministerului Dezvoltării Regionale și Administrației Publice următoarele documente relevante în vederea implementării SNA 2016-2020:

* Declarația privind aderarea la valorile fundamentale, principiile, obiectivele şi mecanismul de monitorizare a Strategiei Naţionale Anticorupţie 2016 - 2020;
* Planul de integritate al Consiliului Județean Timiș;
* Dispoziția Președintelui de desemnare a coordonatorului de la nivelul conducerii instituției pentru implementarea SNA 2016-2020, a unei persoane de contact la nivel de expert, și a grupului de lucru pentru implementarea prevederilor SNA;
* Inventarul măsurilor de transparență instituțională de prevenire a corupției, precum și a indicatorilor de evaluare pe anul 2017 și 2018 (anexa 3 la H.G. nr. 583/2016);
* Rapoartele privind stadiul implementării SNA la nivelul CJ Timiș în anul 2017, respectiv 2018;
* Chestionarul privind identificarea nevoilor administrației publice locale în procesul de implementare a SNA 2016-2020, în anul 2017;
* Chestionarul tematic de evaluare structurat pe temele de evaluare în anul 2019.

**A. CONFLICTE DE INTERESE**

Din chestionarul tematic de evaluare completat de instituție, precum și din discuțiile purtate cu ocazia desfășurării vizitei de evaluare, au rezultat următoarele:

1. În cadrul CJ Timiș nu există persoane în cazul cărora Agenţia Naţională de Integritate să fi emis rapoarte de evaluare prin care să se constate încălcarea regimului juridic al conflictelor de interese, pe parcursul anului 2018.

2. CJ Timiș nu a adoptat o procedură internă privind prevenirea și gestionarea conflictelor de interese, prevederi în această materie fiind cuprinse în Codul de etică, potrivit reprezentanților autorității publice.

3. Personalul din cadrul instituţiei nu a beneficiat de programe de pregătire profesională în ceea ce priveşte regimul juridic al conflictului de interese.

4. Nu au fost diseminate la nivelul instituției chestionare pentru evaluarea gradului de cunoaștere de către angajații instituției a normelor referitoare la conflictele de interese.

5. La nivelul Consiliului Județean există o persoană responsabilă de implementarea prevederilor legale privind declarațiile de avere și de interese care asigură consultanță atât funcționarilor publici cât și aleșilor locali și acordă sprijin în completarea declaraţiilor de avere şi a declaraţiilor de interese, fiind transmise prin intermediul e-mail-ului de serviciu *Ghidul de completare a declarațiilor de avere și interese*, cât și *Ghidul privind incompatibilitațile și conflictele de interese*.

6. Cu referire la regimul declarării averii și a intereselor, persoana responsabilă cu implementarea prevederilor legale privitoare la declaraţiile de avere şi de interese nu a beneficiat de cursuri de formare în domeniu.

7. În urma depunerii declarațiilor de avere/ interese, fiecare persoană primește o dovadă, în acest sens. Nu au existat cazuri de nedepunere sau depunere cu întârziere a declarațiilor de avere/interese.

8 La nivelul CJ Timiș nu a fost elaborată o procedură operațională sau de sistem în legătură cu depunerea declaraţiilor de avere şi interese.

Reprezentanții Consiliului Județean au precizat că nu au fost emise avertismente de integritate de Sistemul PREVENT, gestionat de Agenția Națională de Integritate, cu privire la procedurile de achiziții publice derulate în perioada de referință.

**B. ACCESUL LA INFORMAȚII DE INTERES PUBLIC**

În urma analizei paginii de internet a instituţiei, a chestionarului de evaluare, precum şi a discuțiilor care au avut loc în cadrul vizitei de evaluare, au fost constatate următoarele:

1. La nivelul instituției, a fost desemnată o persoană cu atribuții în ceea ce privește aplicarea dispozițiilor Legii nr. 544/2001, care mai are și alte atribuții/responsabilități în cadrul instituției (activități de relații publice, asigurarea secretariatului Autorității Teritoriale de Ordine Publică Timiș, etc.), atribuțiile acesteia fiind prevăzute în Regulamentul de organizare și funcționare a instituției, dar și într-o procedură internă;

2. Cu privire la aplicarea dispozițiilor Legii nr. 544/2001, reprezentanții autorității publice au menționat în cadrul vizitei de evaluare faptul că cererile privind informațiile de interes public sunt înregistrate într-un Registru special, ținut atât în format electronic, cât și în format hârtie. Informațiile solicitate prin telefon sunt furnizate petenților, după caz, fie verbal, fie în scris. Majoritatea cererilor au fost soluționate în termenul de 10 zile.

Reprezentanții autorității publice au menționat faptul că nu percep taxe pentru copierea documentelor solicitate.

De asemenea, persoana responsabilă în materie asigură informarea solicitantului cu privire la formularea răspunsului în termenul de 30 de zile, când este necesară depășirea termenului legal de 10 zile, conform legii.

La nivel intern, există o dispoziție a conducătorului autorității conform căreia se întocmesc trimestrial rapoarte privind solicitările adresate instituției potrivit Legii nr. 544/2001, precum și O.G.nr. 27/2002. De asemenea, se asigură și elaborarea raportului anual prevăzut de Legea nr. 544/2001.

3. Persoana responsabilă de aplicarea Legii nr. 544/2001 a beneficiat de instruire de specialitate în cursul anului 2017.

4. Sunt publicate pe pagina de internet a autorității publice informațiile prevăzute la art. 5 alin. (1) din Legea nr. 544/2001, dar și alte informații, care pot fi găsite la următoarea adresă:

<http://www.cjtimis.ro/informatii-publice.html#main-menu>

5. Nu au fost semnalate situații de nerespectare a prevederilor Legii nr. 544/2001 – nici în ceea ce privește termenele, și nici în ceea ce privește accesul la informațiile de interes public, nefiind înregistrate, prin urmare, nici plângeri în instanță;

6. Instituția a adoptat o procedură internă privind accesul la informațiile de interes public.

7. Pe pagina de internet a instituției sunt prezentate o serie de documente de interes public din categoria *open data*, în formate gratuite, dar proprietare (PDF).

Dintre seturile de date prezentate în format deschis sunt publicate pe pagina de internet a instituției în format PDF următoarele:

* Buget de venituri și cheltuieli al Județului Timiș, execuție bugetară;
* Planul de amenajare a teritoriului Județului Timiș;
* Gradul de îndatorare;
* Rapoarte de activitate pe compartimentele funcționale și pe instituție.

8. Instituția a menționat în chestionarul tematic de evaluare că nu a fost desemnată o persoană responsabilă pentru activitatea publicării datelor deschise.

9. Nu există un mecanism de monitorizare a progreselor privind datele deschise și nici o procedură internă privind publicarea în format deschis.

La nivelul instituției nu sunt prezentate toate informațiile în format deschis.

**C. INCOMPATIBILITĂȚI**

Conform celor declarate în chestionarul tematic de evaluare şi a discuțiilor care au avut loc în cadrul vizitei de evaluare, au fost constatate următoarele aspecte :

1. În cadrul instituției nu există persoane pentru care Agenția Națională de Integritate să fi emis rapoarte de evaluare prin care sa se constate încălcarea regimului juridic al incompatibilităților.

2. La nivelul instituției nu există o procedură internă privind prevenirea și gestionarea situațiilor de incompatibilitate.

3. La nivelul instituției nu este reglementat un canal de comunicare internă în cazul în care un angajat dorește să sesizeze o situație de incompatibilitate.

4. Personalul din cadrul instituției nu a participat, în perioada de referință, la programe de pregătire profesională în ceea ce privește regimul juridic al incompatibilităților.

5. Conform celor declarate de reprezentanții instituției, nu au fost semnalate/ identificate situații de incompatibilitate și pe cale de consecință, nu au fost adresate solicitări ANI, pentru puncte de vedere.

8. La nivelul CJ, există posibilitatea sesizării de către orice angajat a unei eventuale situații de incompatibilitate, aceasta realizându-se prin informarea imediată și directă a conducerii.

9. La nivelul instituției nu au fost diseminate chestionare pentru evaluarea gradului de cunoaștere de către angajații instituției a normelor privind situațiile de incompatibilitate.

**D. DECLARAREA CADOURILOR**

În urma analizei chestionarului de evaluare, precum şi a discuțiilor care au avut loc în cadrul vizitei de evaluare, au fost constatate următoarele:

1. La nivelul Consiliului Județean există o procedură privind declararea cadourilor.
2. Reprezentanții Consiliului Județean au precizat, în cadrul discuțiilor purtate la fața locului, faptul că a fost constituită, potrivit legii, Comisia de evaluare și inventariere a bunurilor primite cu titlu gratuit cu prilejul unor acțiuni de protocol în exercitarea mandatului sau a funcției.
3. CJ Timiș nu a desfăşurat programe de informare pentru personalul instituţiei cu privire la dispoziţiile legale aplicabile privind bunurile primite cu titlu gratuit cu prilejul unor acţiuni de protocol în exercitarea mandatului sau a funcţiei.
4. Nu au fost diseminate chestionare pentru evaluarea gradului de cunoaștere de către angajații instituției a normelor referitoare la declararea cadourilor, gradul de cunoaștere a acestora fiind mediu, potrivit informațiilor furnizate de reprezentanții autorității publice.
5. La nivelul instituției bunurile ce intra sub incidența legii se evaluează de către comisia constituită conform Procedurii Operaționale nr. 15.
6. Nu au existat situații de prezentare a unor astfel de cadouri Comisiei.
7. Instituția asigură publicitatea listei cuprinzând bunurile primite cu titlu gratuit pe pagina sa de internet, la categoria informații de interes public.

**E. PROTECȚIA AVERTIZORULUI ÎN INTERES PUBLIC**

Potrivit informațiilor furnizate în chestionarul de evaluare, la nivelul CJ nu au fost desemnate, până la momentul completării chestionarului, persoane sau compartimente responsabile cu primirea avertizărilor în interes public, personalul instituției nebeneficiind de programe de informare în această materie.

Pe cale de consecință, instituția a apreciat că nu au existat situații de avertizare în interes public, cel puțin nu dintre cele care să fi fost formulate cu invocarea legii speciale, și nu a fost cazul să se dispună măsuri specifice.

De asemenea, pe parcursul discuțiilor la fața locului, reprezentanții CJ au menționat că la nivelul autorității există o procedură privind „*Semnalarea neregularitățilo*r” care cuprinde prevederi în această materie. Procedura menționată anterior cuprinde anexat o diagramă de proces, un model de formular de sesizare a neregularităților, precum și un model de raport privind verificarea neregularităților, registrul de sesizare a neregularităților la nivelul CJ, precum și un registru de sesizare a neregularităților la nivelul compartimentului.

După comunicarea chestionarului de evaluare a gradului de implementare a măsurilor preventive prevăzute de SNA, prin dispoziția Președintelui CJ, a fost desemnată o persoană responsabilă de primirea avertizărilor în interes public (potrivit informațiilor furnizate de reprezentanții CJ la fața locului).

În cadrul discuțiilor au fost subliniate aspectele relevante pentru o tratare eficientă a avertizărilor care urmează a fi procesate prin intermediul acestei proceduri, fiind evidențiate o serie de criterii pentru alegerea canalului optim de raportare și soluționare a acestora. Astfel, s-a apreciat util ca persoana / structura desemnată să poată verifica sau dispune verificarea pe fond a avertizării, să fie aptă să aplice sau să dispună aplicarea măsurilor de protecție prevăzute de lege, să se bucure de încrederea angajaților din perspectiva profesionalismului și integrității. Totodată, s-a subliniat faptul că mecanismul trebuie să asigure o protecție adecvată a identității avertizorului, atunci când sunt îndeplinite condițiile legale pentru adoptarea acestei măsuri. Evident, prin reglementarea unui astfel de canal de raportare a neregularităților nu poate fi îngrădit dreptul salariatului de a alege oricare dintre căile de sesizare prevăzute de lege, dar se facilitează gestionarea optimă a eventualelor avertizări în cadrul instituției.

***ALTE ASPECTE DISCUTATE:***

**TRANSPARENȚA ÎN PROCESUL DECIZIONAL**

Din răspunsurile acordate în cadrul discuțiilor au rezultat următoarele:

* În cadrul Consiliului Județean Timiș sunt aplicate prevederile Legii nr. 52/2003 privind transparenţa decizională în administraţia publică, republicată.
* Anunțurile privind procedurile de elaborare a proiectelor de acte normative sunt publicate pe pagina de internet a instituției , sunt transmise din oficiu către mass-media și către persoanele interesate (acestea fiind înscrise în baza de date a instituției).
* În cadrul instituției este desemnată o persoană responsabilă pentru relația cu societatea civilă.
* Sedințele sunt transmise live la televizunea locală și pe Facebook.
* Cu privire la anunțurile referitoare la elaborarea unui act normativ promovat în procedură de transparență de către instituție:

- Au fost aduse la cunoștința publicului, cu respectarea termenului legal prevăzut de lege- se interpretează ca fiind obligatoriu termenul de 10 zile.

-Sunt însoțite de documente ce motivează/justifică necesitatea elaborării (notă de fundamentare, referat de aprobare), precum şi de eventuale studiii de impact, fiind publicate în format pdf.;

* Pentru fiecare proiect a fost stabilit un termen limită pentru primirea de propuneri, opinii, sugestii.
* Sunt precizate locul și modalitatea în care cei interesați pot transmite în scris propuneri, opinii, sugestii.
* Au fost organizate întâlniri publice în vederea dezbaterii proiectelor de HCL cu caracter normativ. În ceea ce privește propunerile, opiniile, sugestiile cetățenilor cu privire la proiectele de acte normative, potrivit reprezentanților autorității publice, acestea sunt avute în vedere la definitivarea conținutul HCL, iar neînsușirea lor se face motivat, fiind redactate minute în acest sens.
* Nu au fost situații în care se promovează proiecte de acte normative în procedură de urgență, cu aplicarea art. 7 alin. (13) din Legea nr. 52/2003, republicată.
* Nu au fost sesizări privind încălcarea dreptului de participare la procesul de elaborare a actelor normative.
* Raportul anual privind transparența decizională este publicat pe pagina de internet a instituției.

***PANTOUFLAGE***

În cadrul discuțiilor purtate în cadrul temei privind *„conflictul de interese”*, a fost abordată și problema *pantouflage*-ului. Astfel, la momentul vizitei, exista o cunoaștere limitată a subiectului. Pornind și de la informațiile cuprinse în Strategia Națională Anticorupție[[1]](#footnote-2) cele mai frecvente obiective ale unui sistem care abordează migrarea funcționarilor publici din sectorul public în cel privat sunt: (1) să se asigure că anumite informații dobândite în serviciul public nu sunt utilizate în mod abuziv; (2) să se asigure că exercitarea autorității de către un funcționar public nu este influențată de câștigul personal, inclusiv prin speranța sau așteptarea unei angajări viitoare și (3) să se asigure că accesul și contactele actualilor precum și ale foștilor funcționari publici nu sunt utilizate pentru beneficiile nejustificate ale funcționarilor sau ale altora.

Ca sediu general al materiei, interdicția post angajare se regăsește în cuprinsul prevederilor art. 13 alin. (1) din Ordonanța de urgență nr. 66/2011 *privind prevenirea, constatarea şi sancţionarea neregulilor apărute în obţinerea şi utilizarea fondurilor europene şi/sau a fondurilor publice naţionale aferente acestora,* cu modificările și completările ulterioare și ale art. 94 alin. (3) Legea nr. 161/2003 *privind unele măsuri pentru asigurarea transparenței în exercitarea demnităților publice, a funcțiilor publice şi în mediul de afaceri, prevenirea şi sancționarea corupției,* cu modificările și completările ulterioare, în funcție de specificitatea instituției poate fi gândită o procedură pentru aplicarea legii.

La momentul vizitei nu există un mecanism intern de monitorizare a situațiilor ce pot genera încălcări ale interdicțiilor legale cunoscute generic sub numele de *pantouflage* sau interdicția post-angajare.

Ca exemplu de **bună practică**, experții participanți la discuții au prezentat o posibilă modalitate de abordare a temei de discuție:

* în cazul obținerii şi a utilizării fondurilor europene şi/sau a fondurilor publice naționale: posibilitatea transmiterii unei adrese de informare către beneficiarii persoane fizice/juridice de drept privat, privind încetarea contractului de muncă a unei persoane din instituție care a fost implicată în procesul de verificare/evaluare a cererilor de finanțare (și asupra interdicției de angajare în acea entitate pe parcursul unei perioade de cel puțin 12 luni de la semnarea contractului de finanțare;
* în cazul funcționarului public care a desfășurat activități de monitorizare şi control la societățile comerciale sau alte unități cu scop lucrativ, transmiterea unei adrese de informare privind încetarea raportului de serviciu al acestui funcționar către aceste entități și precizarea prevederilor legii privind interdicția de a angaja această persoană timp de 3 ani.

**III. BUNE PRACTICI**

**CONFLICTE DE INTERESE**

În ceea ce privește evitarea conflictelor de interese în cazul consilierilor județeni, în procesele verbale ale ședințelor CJ se consemnează declarațiile de abținere formulate de consilierii județeni.

**ACCESUL LA INFORMAȚII DE INTERES PUBLIC**

Comunicare prin intermediul mai multor rețele de socializare și către toate categoriile de vârstă.

**IV. RECOMANDĂRI**

**1. CONFLICTE DE INTERESE**

Se recomandă:

1. Implementarea de măsuri de identificare timpurie a incidentelor de integritate (avere nejustificată, conflict de interese), în vederea sesizării Agenţiei Naţionale de Integritate (ex. Audit intern, registrul conflictelor de interese);

2. Asigurarea participării la programe de formare profesională în materie a persoanei responsabile cu implementarea prevederilor legale privind declarațiile de avere și de interese, precum și a restului personalului din cadrul instituţiei;

3. Elaborarea unei proceduri cu privire la gestionarea declarațiilor de avere/ interese și a prevenirii și gestionării conflictelor de interese/incompatibilități. Rolul unei astfel de proceduri este nu numai acela de a asigura îndeplinirea exigențelor Legii nr. 176/2010 privind integritatea în exercitarea funcțiilor și demnităților publice referitoare la termene ci și preîntâmpinarea unor posibile incidente de integritate;

4. Inserarea în cadrul procedurii invocate anterior a unor dispoziții privind interdicția post-angajare (pantouflage);

5. Elaborarea unui registru al abţinerilor în situaţii de conflict de interese și completarea sa cu informații la zi;

**2. ACCESUL LA INFORMAȚII DE INTERES PUBLIC**

Se recomandă:

1. Asigurarea participării la activitățile de instruire profesională a persoanei responsabile de aplicarea Legii nr. 544/2001, republicată;

2. Publicarea în *format deschis*, a informațiilor/documentelor astfel încât să fie utilizate în mod liber, reutilizate și redistribuite de către persoanele interesate;

3. Publicarea agendei de lucru a persoanelor din conducerea instituției - măsura se regăsește, de altfel, în Planul de Integritate, aprobat prin Dispoziția nr.144/30 ianuarie 2017, la poziția nr.3;

4. Elaborarea și actualizarea permanentă, pe pagina de internet a instituției, a unei liste de întrebări și răspunsuri frecvente, pe teme de larg interes public.

**3. INCOMPATIBILITĂȚI**

Se recomandă:

1. La nivelul instituției să fie reglementate și alte canale de comunicare internă a sesizărilor privind situațiile de incompatibilitate, pe lângă cel de informare a conducerii.

**4. DECLARAREA CADOURILOR**

Se recomandă:

1. Organizarea și efectuarea unei sesiuni de informare privind legislația în domeniul declarării bunurilor primite cu titlu gratuit, cu prilejul unor acțiuni de protocol, în exercitarea mandatului sau a funcției, pentru toate persoanele cărora le sunt aplicabile prevederile legislației în domeniu;

2. Verificarea gradului de cunoaștere/aprofundare a legislației și procedurii (apreciat de autoritatea publică, la momentul elaborării raportului, ca fiind mediu), spre exemplu prin distribuirea în vederea completării a unui chestionar tematic de evaluare personalului instituției, și adoptare a unor măsuri de îmbunătățire a gradului de cunoaștere, dacă sunt necesare.

**5. PROTECȚIA AVERTIZORULUI ÎN INTERES PUBLIC**

Se recomandă:

1. Reglementarea unui canal de comunicare internă, în plus față de cel de audiență, în cazul în care un angajat dorește să sesizeze o faptă de încălcare a legii în legătură cu activitatea instituției (de exemplu crearea unei adrese de e-mail care să fie destinată doar acestor sesizări);

2. Difuzarea procedurii interne tuturor instituțiilor aflate în subordine sau în coordonare;

3. Organizarea și efectuarea unei sesiuni de informare privind legislația în domeniul protecției avertizorului în interes public, precum și cu referire la prevederile procedurii interne în domeniu, cu întreg personalul Consiliului Județean;

4. Verificarea gradului de cunoaștere/aprofundare a legislației și procedurii și adoptarea unor măsuri de îmbunătățire a gradului de cunoaștere, dacă sunt necesare.

Alte aspecte :

* TRANSPARENȚA ÎN PROCESUL DECIZIONAL

1. Asigurarea participării la activitățile de instruire profesională a persoanei responsabile de aplicarea Legii nr. 52/2003, republicată.

* PANTOUFLAGE

1. Se recomandă ca listele/evidențele întocmite de personalul de la resurse umane privitor la persoanele care au monitorizat sau controlat societăți reglementate de Legea nr. 31/1990 sau alte unități cu scop lucrativ din sectorul public, inclusiv regii autonome, să fie transmise compartimentelor de specialitate din structura centrală precum și subordonatelor, pentru a fi avute în evidență, timp de 3 ani (art. 94 alin. (3) din L.161/2003) în vederea semnalării cazurilor interzise de lege.

1. Hotărârea Guvernului nr. 583/2016 din 10 august 2016 *privind aprobarea Strategiei naţionale anticorupţie pe perioada 2016 - 2020, a seturilor de indicatori de performanţă, a riscurilor asociate obiectivelor şi măsurilor din strategie şi a surselor de verificare, a inventarului măsurilor de transparenţă instituţională şi de prevenire a corupţiei, a indicatorilor de evaluare, precum şi a standardelor de publicare a informaţiilor de interes* *public,* publicată în Monitorul Oficial al României, Partea I, nr. 644 din 23 august 2016: „Pantouflage: Noile abordări în managementul sectorului public, împreună cu posibilitățile extinse de muncă, au schimbat relațiile serviciului public și ale sectorului privat, precum și percepția publică asupra acestor relații. Necesitatea de a menține încrederea publicului, în special în perioadele de schimbare, sporește importanța dezvoltării și menținerii sistemelor ce abordează conflictele de interese, inclusiv pe cele care apar la migrarea funcționarilor publici către sectorul privat. Cele mai frecvente obiective ale unui sistem care abordează migrarea funcționarilor publici din sectorul public în cel privat sunt: (1) să se asigure că anumite informații dobândite în serviciul public nu sunt utilizate în mod abuziv; (2) să se asigure că exercitarea autorității de către un funcționar public nu este influențată de câștigul personal, inclusiv prin speranța sau așteptarea unei angajări viitoare și (3) să se asigure că accesul și contactele actualilor precum și ale foștilor funcționari publici nu sunt utilizate pentru beneficiile nejustificate ale funcționarilor sau ale altora”. [↑](#footnote-ref-2)